נעמה ריבה

ביוגרפיה

נעמה ריבה נולדה וגדלה בקריית מוצקין. בגיל 8 עברה עם משפחתה לקריית חיים. את לימודיה התיכוניים השלימה בשנת 2002 בבית הספר התיכון מקיף קריית חיים, במגמת אמנות וביולוגיה.
בשנת 2003 התגייסה לצה"ל ושירתה כמש"קית ת"ש בבסיס ההדרכה של חיל התותחנים במחנה שבטה. לאחר שירותה הצבאי עבדה ריבה בהדרכת נוער פוסט-אשפוזי בפנימייה הטיפולית טוקאיר שבקיבוץ בחן בעמק חפר.
בשנת 2011 השלימה לימודי תואר ראשון בארכיטקטורה וחינוך, עם תעודת הוראה (B.Arch.Ed), במרכז האקדמי ויצ"ו בחיפה. פרויקט הגמר שלה, "Life density", הוצג במסגרת תערוכה העוסקת בדיור הציבורי בגלריית בית האדריכל ביפו בדצמבר 2011. בזמן לימודיה עבדה בתפקידים שונים בתחום החינוך וההוראה: עוזרת הוראה בסטודיו אדריכלי, מנחה בבית הספר לעיצוב "סטודיו B6", הדרכת קבוצות בנושאי עיצוב מוצר ובית חכם במסגרת עמותת "תעשיידע" העוסקת בחיבור ושיתוף פעולה בין מערכת החינוך לקהילה העסקית בישראל, מדריכת פעוטות בפנימיית בית שבתאי לוי בחיפה ומדריכה בשלוחה החינוכית של המכון למורשת בן-גוריון בחיפה.
עם תום הלימודים והכשרתה כאדריכלית, פנתה נעמה לעיתונות והחלה לעבוד ככתבת האדריכלות של פורטל Xnet מקבוצת ידיעות אחרונות, בה כיהנה גם כחברת מערכת. במקביל כתבה מאמרים בנושא אדריכלות ועיצוב לכתבי העת "דומוס" ו"בניין ודיור". לאחר שלוש שנים וחצי, בשנת 2015, עברה נעמה לעבוד במערכת "הארץ", שם היא משמשת בתפקיד דומה ומרבה לכתוב בנושאי דיור, תכנון עירוני ושימור אדריכלי של מבנים.
בשנת 2015 שימשה ריבה, יחד עם ערן טמיר טאוויל, כאוצרת התערוכה "גן שלנו: גני ילדים בישראל" שעסקה בהשפעתו של חוק חינוך חינם מגיל שלוש על בניית גני ילדים בישראל, והציגה את הסוגיות התכנוניות שעלו ממה שנחשב לאחד ממבצעי הבנייה המורכבים במדינה - הקמת כ 2,500 כיתות גן בתוך פחות מארבע שנים.
ריבה מנחה אירועים ופאנלים שונים בנושא אורבניות, עיצוב ותכנון, באופן עצמאי ובמסגרת אירועים כגון "לילה לבן" ו"בתים מבפנים" הנערכים אחת לשנה בתל אביב.
נעמה ריבה מתגוררת בגבעתיים.

פעילות ציבורית

נעמה ריבה פעילה מאוד בנושאים של עירוניות מתחדשת וחללים ציבוריים במרחב האורבני. היא אחת מיוזמות פרויקט "tlvPOPS" הממפה את השטחים הפתוחים לרווחת הציבור ("זיקות הנאה") בתל אביב, ומדרג אותם על פי קריטריונים כמו: גודל, מיקום, צל, הימצאותם של מתקנים ועוד. במסגרת הפרויקט, יזמה ריבה את אירועי "ארוחה בזיקה" במהלכם יצאו קבוצות פעילים לשטחים אלו על מנת לקיים בהם פיקניקים משותפים לטובת העלאת המודעות של התושבים ושל נבחרי הציבור לחשיבותו של המרחב הציבורי ההולך ונעלם. על פעילותה זו זכתה ריבה בשנת 2016 ב"אות האיש ההולך" לאקטיביזם עירוני מטעם המגזין "Time Out תל אביב".
ריבה יזמה את אירוע "פארקינג דיי" בשכונת פלורנטין בתל אביב, במסגרת מאבקם של תושבי השכונה למניעת הריסת הגינה היחידה שהייתה בה על ידי עיריית תל אביב. במסגרת האירוע, חסמו התושבים מקומות חניה ברחבי השכונה וקיימו בהם פיקניקים לטובת העלאת המודעות לחשיבותם של שטחים פתוחים במרחב העירוני.
ריבה השתתפה גם במאבק להסרת פסלו של דוד עזריאלי מרחבת הכניסה לקניון עזריאלי בתל אביב. הפסל הוצב על המדרכה ללא קבלת היתר מעיריית תל אביב, ומשזו לא נקטה פעולה אקטיבית להסרתו, יזמה ריבה, יחד עם האדריכלית ניצן קלוש, פעולות מחאה נגד הפסל. פעולות אלה היוו זרז להסרת הפסל ממיקומו והעברתו לרחבת קניון עזריאלי בחיפה.
בנוסף, פעילה ריבה במאבק למען הפעלת תחבורה ציבורית בסופי שבוע וחגים. היא אחת המפעילות של עמוד הפייסבוק "מקדמים את התחבורה הציבורית 24/7" המונה מעל 12,000 עוקבים, והוא העמוד הגדול והפעיל ביותר בישראל בנושא זה. במסגרת פעילותה, יזמה ריבה קמפיינים ציבוריים בנושא הפעלת התחבורה הציבורית בסופי שבוע וארגנה מחאות כנגד אישי ציבור כמו שר התחבורה ישראל כ"ץ ושרת המשפטים איילת שקד.